پاکستان میں سیلاب 2025ء

پاکستان میں2025ء کا سیلاب مون سون کی شدید بارشوں، دریاؤں میں طغیانی اور اچانک آنے والے کلاؤڈ برسٹ یا گلیشیئر پھٹنے کے نتیجے میں پیش آیا۔ ان آفات نے بنیادی طور پر پاکستان کے خیبر پختونخوا، پنجاب، گلگت بلتستان اور آزاد کشمیر کو متاثر کیا۔ خاص طور پر وادیٔ سوات ، گلگت میں وادی غذر اور پنجاب میں دریائے راوی، ستلج اور چناب کے اطراف کے اضلاع شدید متاثر ہوئے۔ جہاں بڑے پیمانے پر جانی نقصان، بنیادی ڈھانچے کی تباہی اور لاکھوں افراد کی نقل مکانی ہوئی۔ 
مجموعی طور پر 831 سے زائد افراد ہلاک، 965 سے زیادہ زخمی اور دو ملین کے قریب افراد بے گھر ہوئے۔

 پس منظر 

پاکستان میں مون سون (جولائی تا ستمبر) کے دوران سیلاب ایک عام مگر تباہ کن آفت ہے۔ شمالی علاقوں میں گلیشیائی پگھلاؤ اور اچانک فلش فلڈز، جبکہ جنوبی حصوں میں شدید بارشیں تباہی لاتی ہیں۔ خیبر پختونخوا کا پہاڑی علاقہ بار بار آنے والے سیلاب سے متاثر ہوتا رہا ہے، جہاں دریائے سوات اور اس وادی کے اطراف سیاحتی مقامات اور مقامی بستیاں متاثر ہوئیں۔ 
 بڑے واقعات 
 خیبر پختونخوا 

جون اور اگست 2025 میں دریائے سوات کے کنارے شدید فلش فلڈز آئے، جن میں درجنوں سیاح اور مقامی افراد ہلاک ہوئے۔ 

صرف بونیر اور سوات میں مرنے والوں کی تعداد 150 سے تجاوز کر گئی۔
 پنجاب 

20 اگست 2025 کو دریائے چناب اور دریائے راوی میں طغیانی آئی، جس سے 8,400 دیہات اور 10 لاکھ ایکڑ سے زائد زرعی زمین زیرِ آب آگئی۔

تقریباً ایک لاکھ افراد کو فوری طور پر محفوظ مقامات پر منتقل کیا گیا۔ 

 سندھ 

ستمبر 2025 میں سندھ کے دریائے علاقوں یا کچے میں ہنگامی صورت حال پیدا ہوئی، جہاں سے 100,000 سے زائد افراد کو نکالا گیا۔

 اثرات 

انسانی جانوں کا نقصان: مجموعی طور پر 800 سے زائد اموات اور ہزاروں زخمی ہوئے۔

نقل مکانی: اندازاً 2 ملین افراد بے گھر ہوئے۔

زرعی نقصان: پنجاب میں باسمتی چاول اور دیگر فصلوں کو 20 فیصد تک نقصان کا خدشہ ظاہر کیا گیا ہے۔

معاشی اثرات: انفراسٹرکچر، گھروں اور پلوں کی تباہی سے اربوں روپے کے نقصانات ہوئے۔

 رد عمل 

پاکستانی مسلح افواج، ریسکیو 1122 اور سول ڈیفنس کے اداروں نے متاثرین کو محفوظ مقامات پر منتقل کیا۔

صوبائی حکومتوں نے ایمرجنسی نافذ کر کے ریلیف کیمپ قائم کیے۔

بین الاقوامی تنظیموں اور ممالک نے پاکستان کو انسانی ہمدردی کی بنیاد پر امداد فراہم کرنے کی پیشکش کی۔ 

 سیاسی، مذہبی و رفاہی تنظیموں کا کردار 
سیلاب 2025 کے دوران جہاں حکومت اور فوج نے ہنگامی اقدامات کیے، وہیں پر ملک کی سیاسی جماعتوں کے ذیلی رفاہی اداروں، مذہبی تنظیموں اور این جی اوز نے بھی متاثرین کی مدد کے لیے فعال کردار ادا کیا۔

 الخدمت فاؤنڈیشن 
الخدمت فاؤنڈیشن، جماعت اسلامی کی رفاہی تنظیم ہے۔ سیلاب 2025 کے دوران الخدمت نے متاثرہ اضلاع میں امدادی کیمپ قائم کیے، جہاں متاثرین کو کھانے پینے کی اشیاء، خشک راشن، پینے کا صاف پانی اور عارضی رہائش فراہم کی گئی۔ تنظیم نے میڈیکل کیمپ بھی لگائے جن میں ابتدائی طبی امداد اور دوائیں فراہم کی گئیں۔ الخدمت کے رضاکاروں نے خاص طور پر خیبر پختونخوا اور بعد ازاں پنجاب میں سیلاب سے متاثرہ خاندانوں کی امداد کے لیے کردار ادا کیا۔

 مرکزی مسلم لیگ (شعبہ خدمت خلق) 
مرکزی مسلم لیگ کے رفاہی ونگ "شعبہ خدمت خلق" نے خیبر پختون خوا، گلگت اور بعد ازاں پنجاب میں سیلاب متاثرین کی ہنگامی بنیادوں پر مدد کی۔ متاثرہ علاقوں میں راشن و امدادی سامان کی تقسیم کے علاوہ پنجاب کے متعدد اضلاع میں خیمہ بستیاں بھی قائم کیں۔ مرکزی مسلم لیگ نے ریسکیو آپریشن میں بھی کردار ادا کیا۔ اس تنظیم کے رضا کاروں نے کشتیوں کے ذریعے متاثرہ علاقوں سے لوگوں کو ریسکیو کیا۔

 ایدھی فاؤنڈیشن 
ایدھی فاؤنڈیشن نے حسبِ روایت کئی شہروں میں ریلیف کیمپ قائم کیے جن میں بے گھر خاندانوں کو پناہ دی گئی۔ اسی طرح پنجاب میں طبی سہولیات کی فراہمی اور ریسکیو آپریشن میں بھی ایدھی کے رضاکاروں نے حصہ لیا۔

 بیت السلام ویلفیئر ٹرسٹ 
بیت السلام ویلفیئر ٹرسٹ نے سیلاب متاثرہ اضلاع میں امدادی سامان کی تقسیم، راشن کی فراہمی اور متاثرہ خاندانوں کے لیے عارضی رہائش کا بندوبست کیا۔ اس تنظیم نے خیبر پختون خوا کے بعد پنجاب میں بھی سیلاب متاثرین کے لیے امدادی سرگرمیاں سر انجام دیں۔

 دیگر رفاہی تنظیمیں 

 انجمن ہلالِ احمر پاکستان (Pakistan Red Crescent Society): طبی خدمات، فرسٹ ایڈ اور صاف پانی کی فراہمی میں پیش پیش رہی۔
 این جی اوز اور ممتاز شخصیات: متاثرہ علاقوں میں خوراک، خیموں اور نقد رقم کی فراہمی کے لیے این جی اوز کے علاوہ ممتاز شخصیات نے بھی بڑھ چڑھ کر حصہ لیا۔ جن میں حدیقہ کیانی اور بہت سی دیگر شخصیات شامل ہیں۔
 مقامی مساجد و مدارس: سیلاب متاثرین کے لیے مقامی مساجد و مدارس پناہ گاہوں کے طور پر استعمال ہوئیں اور کمیونٹی کی سطح پر امداد تقسیم کی گئی۔

 مجموعی جائزہ 
سیلاب 2025 نے یہ واضح کیا کہ پاکستان میں کسی بھی بڑی قدرتی آفت کے دوران حکومت کے ساتھ ساتھ رفاہی تنظیمیں اور سیاسی و مذہبی ادارے ریلیف اور ریسکیو کے میدان میں ریڑھ کی ہڈی کی حیثیت رکھتے ہیں۔ ان تنظیموں کی بدولت ہزاروں متاثرین کو فوری خوراک، پناہ اور طبی امداد میسر آئی۔ تاہم، ماہرین کا کہنا ہے کہ امدادی سرگرمیوں کو مزید مؤثر بنانے کے لیے ان سب اداروں کے درمیان بہتر کوارڈی نیشن اور حکومتی سطح پر شفاف تقسیم کی ضرورت ہے۔

 حوالہ جات 

زمرہ:خیبر پختونخوا میں آفات
زمرہ:پاکستان میں موسمیاتی تبدیلی
زمرہ:پاکستان میں آفات
زمرہ:پاکستان میں سیلاب
زمرہ:2025ء کی قدرتی آفات
زمرہ:خیبر پختونخوا میں 2025ء
زمرہ:پاکستان میں 2025ء کی آفات
زمرہ:ایشیاء میں 2025ء کے سیلاب